open-index/open-wikipedia-markdown huggingface dataset:
Ibnu Sina

**Ibnu Sina** (Parsi: ابن سینا, *Ibn Sīnā*; 980 – Juni 1037 M), di Kulon bekènnya ***Avicenna***, ièlah ada atu orang serbagapa Selam Parsi èn atu doktor nyang paling penting èn juga' atu pilsup Islam di dia punya jaman.

Dia nulis kurang lebi sekitaran 450 karya dalem macem-macem bidang èlmu, 240-nya masing ada ampé sekarang, masup juga' antara laèn di dalemnya ada 150 karya pilsapat èn 40-nya pasal èlmu kedoktoran.Dia punya karya paling mashur nama *Kitab Pengobatan* ( Arab: كتاب الشفاء, *Kitāb al-syifāʾ*) – satu ènsiklopédi pilsapat èn ilmiah, èn *Kanun Kedoktoran* (basa Arap: القانون في الطبّ, *al-Qānūn fi-'l-ṭibb*) – satu ènsiklopédi kedoktoran.
Dia juga bekèn dengen nama **Pūr Sīnā** (Parsi: پور سینا, *Pūr Sīnā*), artinya "Anak Sina" dalem basa kitanya. Adapun dia punya nama dalem basa Arap ya'entu أبو علي الحسین ابن عبدالله ابن سینا ***Abū ʿAlī al-Ḥusain b. ʿAbd Allāh b. Sīnā***. Di basa-basa Kulon, biasa digero' *Avicenna* (Yunani: Aβιτζιανός, *Avitzianos*) nyang mengrupa'in nama penglatinannya. Ama pengrikutnya, dia digelarin sebagé ***al-Syaikh al-Raʾīs*** 'Dedengkotnya Séh'.

## Ruju'an
Idung

Deri sisi petilan awak, **idung** (hurup Arab Gundul: ايدوڠ) entu jelotan di héwan tulang geger nyang ada lobang idungnya, nyang nyaring udara bakal ambekan. Idung, sebagé atu istilah, juga' bisa kanggo bakal ujungannya atu benda, misal idung kapal terbang.

## Idung orang
Idung entu bagèan nyang paling ngejelot di muka nyang kepaké bakal ngirup udara ambekan, nyaring udara, ngangetin udara ambekan, èn juga' gableg rol dalem résonansi suara. Bagèan luar idung kebentuk deri batang idung (*dorsum nasi*), lèngkongan idung (*ala nasi*), ujung idung, jendolan idung, lobang idung, èn keleng idung.

Idung entu alat indra orang nyang ngewaro rangsangan bau atawa jat kima nyang bentuknya gas. Di waton idung ada rambut sarap pembau nyang dipernikin ama sèl-sèl pembau, ada barang 10-20 juta sèl pembau. Sunggal sèl pembau gableg rambut-rambut alis èn ujungnya ada slim nyang gunanya kanggo nglembabin waton idung.

## Ruju'an
Iklidès

**Iklidès deri Iskandariah** (hurup Arap gundul: اقليدس درى اسکندرية, basa Yunani Kuna: Εὐκλείδης *Eukleídēs*) atawa **Èklidès** (idupnya sekitaran 325 SM–265 SM) ada sorang ahli matimatika Yunani Kuna nyang tinggalnya di Iskandariah (sekarang Mesir). Dia dulu gawé di Bibliotik Iskandariah. Cuman sedikit ditauin pasal ni orang, cuman orang ngiranya dia idup di jamannya Batalimus I, pas dia jadi Pir'aun. Kaga' ditauin sebenernya kapan ama di mana dia lahir.

## Ruju'an
Ilinoi

**Ilinoi** (hurup Arab Gundul: إلينوي; Inggris: *Illinois* /ˌɪləˈnɔɪ/) entu atu negeri di Amrik Serèkat. Dia punya hopstad nama Sepringpil èn kota paling gedénya – Cikago. Ni negeri watesan di belah lornya ama Wiskonsin, di bekulon ama Iowa, èn di bawahnya, ama Misuri (itu watesan dua-duanya pada di lingir Kali Misisipi). Di belah kidul-wètannya, Ilinoi watesan ama Kali Ohio èn ama Kentaki, serènta di belètannya ada Indiana. Ujung wates paling lor-wètannya entu Sètu Micigan.

## Ruju'an
Imam Gajali

**Imam Gajali** atawa aslinya **Abū Ḥāmid Muḥammad b. Muḥammad al-Ghazzālī al-Ṭūsī al-Syāfiʿī** (Arab: ابو حامد محمد بن محمد الغزالي الطوسي الشافعي) (lair di Tus; 1058 / 450 H – wapat di Tus; 1111 / 14 Jumadilakir 505 H; umur 52–53 tahon) entu surang pilsup ama ahli kalam Muslim deri Parsi. Di Kulon jaman Tenga-Tenga, dia bekènnya sebagé *Algazel*.
Imam Hambali

**Imam Hambali** (hurup Arab Gundul: إمام حنبلى) atawa **Imam Ahmad bin Hambal** (hurup Arab Gundul: إمام أحمد بن حنبل; Arab: أحمد بن حنبل) ièlah atu orang ahli èlmu hadis ama èlmu ilahiah Selam Ahlisunah. Dia ada brojol di Bagdad, Irak tahon 164 H/780 H ama wapat tahon 241 H/855 M. Dia entinya jadi pentolan Majehab Hambali.

## Ruju'an
Imam Hanapi

**Imam Hanapi** (hurup Arab Gundul: إمام حنفى) atawa **Imam Abu Hanipah** (hurup Arab Gundul: أبو حنيفة) atawa aslinya **Nuʿmān ibn Thābit ibn Zūṭā ibn Marzubān** (Arab: نعمان بن ثابت بن زوطا بن مرزبان) ièlah atu imam ahli pikih Selam Ahlisunah nyang entinya jadi pentolan Majehab Hanapi. Dia ada brojol di Kupah, Irak tahon 80 H/696 M ama wapat di Bagdad, Irak (150 H/767 M).

## Ruju'an
Imam Maliki

**Imam Maliki** (hurup Arab Gundul: إمام مالك) atawa **Imam Malik bin Anas** (hurup Arab Gundul: إمام مالك بن أنس) atawa aslinya **Mālik bin Anas bin Mālik bin Abī ʿĀmir bin ʿAmr bin Al-Ḥāriṡ bin Ghaymān bin Khuṡayn bin ʿAmr bin Al-Ḥāriṡ al-Aṣbaḥī al-Ḥumyarī al-Madanī** (Arab: مَالِك بِن أَنَس بِن مَالِك بن أَبِي عَامِر بِن عَمْرو بِن ٱلْحَارِث بِن غَيْمَان بِن خُثَين بِن عَمْرو بِن ٱلْحَارِث ٱلْأَصْبَحِي ٱلْحُمَيْرِي ٱلْمَدَنِي) ièlah atu pakar èlmu pikih ama hadis nyang entinya jadi pentolan Majehab Maliki. Dia ada brojol di Medinah tahon 711 M/90 H èn wapat tahon 795 M/174 H. Dia tau jadi guru bakal Imam Sapè'i nyang entinya jadi pentolan Majehab Sapè'i.

## Ruju'an
Imam Sapè'i

**Imam Sapè'i** (hurup Arab Gundul: إمام شافعى) atawa aslinya **Abū ʿAbdillāh Muḥammad ibn Idrīs al-Syāfiʿī** (Arab: أَبُو عَبْدِ ٱللهِ مُحَمَّدُ بْنُ إِدْرِيسَ ٱلشَّافِعِيُّ) ièlah atu ahli èlmu ilahiah, penulis, ulama Muslim, nyang jadi atu deri penyumbang dalem èlmu usul pikih (*uṣūl al-fiqh*). Imam Sapè'i sering digero sebagé *Syaikh al-Islām* 'Séhnya Selam'. Imam Sapè'i juga' atu deri empat imam majehab pikih Selam Ahlisunah, nyang dia punya budèl èlmu dalem pikih diturunin ke dia punya murid-murid ampé-ampé ada nyang namanya Majehab Sapè'i. Dia entu Imam Maliki punya murid nyang paling èncèr otaknya ama tau jadi Gubernur Najar. Dia brojol di Palestèn (Jundi Palestèn), cuman dia pernah ngendon di Mekah ama Medinah di Hijas, ama pernah di Yaman, Mesir, ama Bagdad di Irak.

## Ruju'an
Imarat Arab Rempug

**Imarat Arab Rempug** (hurup Arab Gundul: امارة عرب رمفوݢ; Arab: الإمارات العربية المتحدة *al-Imārāt al-ʿArabiyyah al-Muttaḥidah*) atawa disingket **Imarat Arab** (hurup Arab Gundul: امارة عرب) entu negara di Asia Kulon. Ni negara watesan ama Oman, Katar, èn Arab Saudi. Dia punya hopstad – Abu Dabi, èn kota paling gedénya Dubé. Menara Kalipah, Bumi punya gedong bikinan nyang paling alaihim, ada di Dubé. Kira-kira, luas wilayahnya Imarat Arab Rempug – 600,83 km2 èn per tanggal 31 Désèmber 2017 penduduknya 9.304.277, berales Otoritèt Kepersainganan Serèkat èn Statistik punya laporan. Sumber alamiah nyang paling umum Imarat Arab punya entu minyak bumi ama gas. Cadangan minyak bumi Imarat kurang lebi 8.2% deri dunia punya cadangan, berales OPEC. Sistim pulitik di Imarat entu wèt dasar serèkat èn entu atu deri negara nyang nanjek terus di Wètan Tenga.

## Ruju'an
Imlèk

**Imlèk** (hurup Arab Gundul: ايملك; hurup Tionghoa Ringkes: 阴历, hurup Tionghoa Terdisionil: 陰曆; Hokkièn: *im-le̍k* 'penanggalan bulan') ya'entu almenak Tionghoa nyang dikeja deri penggabregan almenak bulan èn almenak matahari. Dalem penanggalan Imlèk, saban taon ada bebinatang nyang jadi perlambangan (atawa *sio*) nyang jumblahnya ada 12; ya'entu: tikus, kebo, macan, keninci, liong, ula, kuda, kambing, kunyuk, ayam, anjing, ama cèlèng. Serènta jat-jat yang ngiringin tuh binatang, nyang ada kayu, api, tana, logam, ama aèr. Jadi umpama kata, ini taon sionya kunyuk, terus jatnya api, jadi jatohnya ni taon ada taon kunyuk api.

## Ari-ari gedé dalem Imlèk

## Ruju'an
Indiana

**Indiana** (hurup Arab Gundul: إنديانة; Inggris: *Indiana* /ˌɪndiˈænə/) ièlah atu negeri di Amrik Serèkat, pasnya di bagèan tenga rada kulonnya. Ni negeri nyang paling gedé nomer 38 kalu deri jenggarnya èn nomer 17 kalu deri penjogrognya deri 50 negeri. Dia punya ibu negeri ama kota paling gedénya namanya Indianapolis. Indiana diakuin masup ke Amrik Serèkat sebagé negeri ke-19 per 11 Désèmber 1816. Ni negeri ada watesan ama Sétu Micigan di belah lor-kulon, Micigan di lor ama lor-wètannya, Ohio di wètannya, Kali Ohio èn Kentaki di kidul ama kidul-wètannya, serènta Kali Wabas ama Ilinoi di kulon.

## Ruju'an
Indonesia Raya

***Indonesia Raya*** ièlah Indonésia punya tembang kebangsaan. Ni udah jadi Indonésia punya tembang kebangsaan semprakan Proklamasi Kemerdékaan Indonésia 17 Agustus 1945. Ni tembang dikenalin ama dia punya pembikin lagu, nama Wagé Rudolep Supratman, ari bulan 28 Oktober 1928 pas Sumpah Pemuda di Betawi. Itu lagu nengerin muludnya harkat kebangsaan antéronusantara nyang ngedukung atu pikiran "atu Indonésia" sebagé penerusnya Hindia Welanda, ketimbang mecah jadi berapa jajahan. Koran pertama nyang terang-terangan ngebèbèrin dia punya tangga-tangga nada ama kata-katanya ni tembang —nyang nantang Welanda punya kuasa—ièlah surat kabar Tionghoa Indonésia saban mingguan nama Sin Po.

## Ruju'an
Indonésia

**Indonésia** atawa **Indunisia** (hurup Arab Gundul: اندونيسيا) atawa nama resminya **Kiblik Indonésia** (hurup Arab Gundul: کبليک اندونيسيا; ) nya'entu atu negara nyang pernahnya di Asia Kidul-wètan. Ni negara diliwatin garis katulistiwa èn juga' lempengannya ada di antara benua Asia èn benua Ostrali, sama antara Laotan Anteng èn juga' Laotan Hindi. Dengen 17.504 pulo nyang ngejeprah dari Sabang sampé Merauké, Indonésia jadi negara kepuloan paling gedé ke-6 di dunia. Ni negara watesan darat ama Malésia, Papua Nugini, èn Timor Wètan. Adapun negara tetangganya antara laèn Singapur, Bruné, Palo, Ostrali, ama Kepuloan Andaman èn Nikobar di Negeri Hindi.

Ni negara punya jumblah penjogrog cupleknya – 275.344.166 mengrikut *Sensus Penduduk* tahon 2022; èn kerangsekannya – 146 orang/km2. Bahnanya, ni negara punya penjogrog paling banyak ke-4 seantéro dunia. Baè' ibu negeri ama kota paling gedénya entu Jakarta. Sekarang, Indonésia dibelèk-belèk jadi 38 propinsi. Basa persatuan èn pemerèntahannya – basa Indonésia. Adapun suku nyang paling ngebadeg ada di mari ya'entu orang Jawa.

Indonésia entu atu negara penjegreg ASEAN èn juga' anggota di macem-macem paguyuban antérobangsaan, misalnya: G-20, PBB, OKI, ènsb. Bagèn kata penjogrognya paling ngebadeg agamanya Selam, resminya, ni negara bukan negara Selam. Sekarang, persidènnya – Prabowo Subianto ama dia punya wakil – Gibran Rakabuming Raka. Ni negara punya semboyan – *Bhinneka Tunggal Ika* "béda-béda tapi atu juga'". Nah kalo dia punya dasar negara – Pancasila.

## Ruju'an
Igama di Indonésia

**Igama di Indonésia** entu macem-macem. Di sènsus resmi nyang diririk ama Kementrian Dalem Negeri tahon 2021, deri 273,32 juta orang nyang ada di Indonésia, 86,93%-nya nganut igama Selam, 10,55%-nya – Serani (7,47% Protèstan, 3,08% Katolik), 1,71% Hindu, 0,74% Buda, 0,05% Konghucu, èn 0,03% laèn-laèn igama.

Ada sisik-melik igama nyang dijalanin di ni negara, èn dia punya embatan barengan dalem pulitik, èkonomi, ama kebudayaan negara besar punya. Bagèn kata kebèbasan beigama dijamin di dalem wèt dasar, guwernemèn semprakan tahon 1965 cuman ngakuin enem agama: Selam, Serani (Katolik digero *Katolik*, Protèstan – *Kristen*, èn diakuin kepisah), Hindu, Buda, ama Konghucu. Di entu tahon juga', guwernemèn ngedantain kalo guwernemèn kaga' ngerarang laèn-laèn agama, èn secara danta nyebutin Yahudi, Majusi, Sinto, ama Tao. Berales beslit Mahkamah Wèt Dasar Indonésia tahon 2017, aliran kepercayaan–agama suku dengen atu harkat igama baru–misti diakuin èn diserèntain di dalem Kartu Tenger Penduduk (KTP). Berales data Konperènsi Igama èn Perdamian Indonésia (ICRP) punya kumpul, ada 245 igama nyang kaga' resmi di Indonésia.

Semprakan 1975 ampé 2017, hukum Indonésia ngewajibin saban warga negara nyerèntain agama di dalem KTP-nya, nyang orang kudu milih salah atu deri enem nyang diakuin resmi. Walakin, semprakan 2017, warga negara nyang kaga' masup atu deri itu enem agama bolé ngosongin itu bagèan di KTP-nya. Bagèn kata kaga' ada hukum ridah nyang ngrarang orang Indonésia pinda igama, Indonésia kaga' ngakuin paham ahnostik (paham orang kaga' tau) ama paham atéis (kaga' betuhan). Sebagé lagi, penistaan agama entu haram hukumnya di Indonésia. 

## Kepustakaan
### Dalam basa Indonésia/Melayu

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

### Dalam basa Inggris

* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 
* 

### Dalam basa lain

* 
* 
* 
* 
*
Indonésia jaman prasejarah

**Indonésia jaman prasejarah** entu atu jaman nyang lamanya semprakan Jaman Ès ampé sekiteran abad ke-4 M pas orang Kuté pada ngeja atu prasasti paling awal nyang ditauin di Indonésia. Laèn ama pembagèan jaman sejarah ama prasejarah nyang di Èropa ama Wètan Tenga, ni pembagèan suka lumpar di Indonésia. Barang tentu, ni sebab ièlah lantaran Indonésia punya kewontenan géograpis sebagé atu kepuloan jembar nyang ngeja sebagèan bagèan–wabilkusus pulo-pulo dalem èn peloksok–nyang kepeloksok atawa kealingan deri dunia luar. Jawa Kulon èma lingir panté Kalimantan Wètan, misalah, ngeharkat dia punya jaman sejarah entu awal-awal abad ke-4 M, cuman budaya batu gedé masing belatakan èn aksara masing belon ditauin di rèstan bagèan Indonésia, kaya' Nias, Batak, ama Toraja. Orang Papua nyang ada di Indonésia punya Pulo Ginéa Baru awangannya mah dia pada idup di Jaman Batu ampé papagan ama dunia modèren di awal-awal abad ke-20. Hata wayah gini, terdisi batu gedé nyang masing idup bisa ketemu di pulo Sumba ama Nias.
Ingglo

**Ingglo** (urup Arab Gundul: اڠݢلو) entu semacem permaénan nyang pemaénnya ada nyang jaga èn ada nyang ngumpet. Nyang jaga kudu nyari nyang ngumpet ampé semua orang nyang ngumpet pada ketemu. Enni permaénan dilakonin ama paling dikit dua orang.

## Ruju'an
Inggris

**Inggris** (hurup Arab Gundul: اڠݢريس; Inggris: *England*) atawa **Èngelan** (hurup Arab Gundul: اڠلند) entu atu negara di Èropa nyang kotanya ada lebi deri 60. Ni negara kegabung juga' ama Skotlan, Walès, ama Irlan Lor nyang ngeja rempugan nama Britani Gedé.

Ada lebi deri 55 juta orang nyang tinggal di Inggris (ancer-ancer tahon 2015). Ni sepantar ama 84%-nya Britani Gedé punya jumblah penduduk. Hopstatnya namanya Londen, nyang juga' kota paling gedénya di ni negara. Ada juga' kota-kota gedé laènnya, antara laèn: Birmingham, Liwerpul, Mèncèster, ama Lid.

Bendèra Inggris entu gambarnya palang mèra ama belakangnya latar puti. Entu palang – Sint-Joris punya palang, nyang dianggep jadi wali penglindungnya Inggris. Ada juga' lambang laènnya nyang dipaké ama Inggris, ya'entu kembang ros mèra ama singa tiga.

Alakulihal, ni negara sering bangat dikèderin ama Britani Gedé.

## Ruju'an
Iket (ias-iasan pala)

**Iket** (urup Arab Gundul: ايکة) atawa **udeng** (urup Arab Gundul: اودڠ) entu tutupan pala nyang dikeja deri kaèn nyang jadi kelengkepan bakal sarian lalanangan di pulo Jawa èn Bali, sempragan jaman jebot neba ke sekitaran awalan taon 1900-an èn mulain bekèn lagi di taon 2013. Pemakéan iket bakal lanang nyang balèk pas jaman baheula jadi kekuduan bahna dicayain gableg ngelindungin dia pada deri ruh nyang jaat. Selaèn bakal keringkesan kaya' bubungkusan, selimut, bantalan bakal jujunjungan di pala, enni iket gè' enni wayah dipaké bakal ias-iasan èn bakal ngopènan budaya. Melèngkeun pemakéan iket di Panaraga nyang ada punya bentuk udeng paling loba, jadi bentuk trap masarakat èn aktiwitèt rituil kusus. Iket pasih dipaké ama masarakat suku Sunda Baduy di kampung adat Baduy wayah dia pada ngaktiwitèt sarian.

## Ruju'an
Ingmar Bergman

**Ernst Ingmar Bergman** (14 Juli 1918 – 30 Juli 2007) entu atu dalang panggung ama pèlem. Dia dirèken jadi atu suhu gedé dalem dunia perpèleman modèren.

## Ruju'an
Ingus

**Ingus** (hurup Arab Gundul: ايڠوس) atawa **lèho** (hurup Arab Gundul: ليهو) atawa **umbel** (hurup Arab Gundul: اومبل) entu atu macem slim nyang cangker deri rongga idung. Biar kata dianggep res-resan, mar dia punya rol di idung kaga' kena diklécéin. Idung orang gableg kemonèsan ngenalin macem-macem bau-bauan baè' pisan bahna adanya bantuan ni lapisan caèran cangker.

Ingus maènin rol penting bakal nyandak molèkul-molèkul bau èn nyangcangin lebi deri 100 penerima bau di dalem orang punya rongga idung. Itu slim bakal nyandang petilan-petilan, kaya' debu atawa serbuk taneman, terus dia tenebin dah.

Adapun ingus nyang neneg di tenggorokan entu disebutnya **rèak** (hurup Arab Gundul: )

## R.uju'an
Injil

**Injil** (hurup Arab Gundul: **إنجيل**; basa Yunani: ευαγγέλιον, tuker-hurup. *euangelion*; artinya: 'Kabar Seneng') entu basa nyang digunain bakal nyebutin empat kitab pertama dalem Kitab Muqaddas Wasiat Anyar kalo menjuntrung keseranian. Empat entu kitab entu, Injil Matta, Injil Markus, Injil Luka, èn Injil Yohana, disebut sebagé "kabar seneng", lantaran orang Serani ada punya iman ama enni empat kitab nyang bemoara ke Yèsus punya kematian èn kebangkitan. Enni kisah pemberian selamet deri Allah pada manusia nyang ada punya dosa biar manusia bisa balik kenalan ama Allah nyang sebener-benernya èn ngiclo' dah tu dia ke sorga.

## Ruju'an
Inspèktur

**Inspèktur** (hurup Arab Gundul: انسفقتور) atawa **juru perèksa** (hurup Arab Gundul: جورو فريقس) atawa **tukang perèksa** (hurup Arab Gundul: توکڠ فريقس) ya'entu atu jabatan kepulisian nyang jabatannya béda-béda dipantesin ama pulisinya.

## Ruju'an
Instagram

**Instagram** (hurup Arab Gundul: انستاݢرام) atawa disingket jadi **Igé** ntu wasilah silaturahmi nyang bisa ngedumanin dedelengan èn potrèt punyanya Meta. Ni aplikasi ngeja pemakénya bisa bakal ngangkat média èn bisa dipermak paké saringan (*filter*) èn dikasi tenger (*tag*), serènta penengeran tempat.

## Ruju'an
Institut Tèhnolohi Kaliporni

**Institut Tèhnolohi Kaliporni** (hurup Arab Gundul: انستيتوت تخنولوهى کاليفورنى; Inggris: *California Institute of Technology*) atawa dimèrèkin jadi **Caltech** atawa **CIT** ièlah atu uniwersitèt perdataan partikelir di Pasadéna, Kaliporni. Ni uniwersitèt gableg segabreg-gabreg embanan bakal pemajuan èlmu pengetauan modèren èn atu deri sedikit deri institut tèhnolohi di Amrik Serèkat nyang bener-bener bekutet ama pengajaran èlmu pengetauan totok ama terepan. Bahna dia punya sejarah terobosan tèhnolohi, ni institut jenggar dirèken jadi atu uniwersitèt paling ajib di dunia.

## Ruju'an
Institut Tèhnolohi Masacusèt

**Institut Tèhnolohi Masacusèt** (hurup Arab Gundul: انستيتوت تخنولوهى مسچوست; Inggris: *The Massachusetts Institute of Technology*) atawa disingket **MIT** ièlah atu uniwersitèt perdataan dapet-tana partikelir di Kèmbrit, Masacusèt. Ni uniwersitèt dikeja tahon 1861. Institut Tèhnolohi Masacusèt gableg embanan penting bakal perkembangan di banyak bidang tèhnolohi ama èlmu pengetauan modèren.

## Ruju'an
Intan Paramaditha

**Intan Paramaditha** (lair 15 Nopèmber 1979) entu mualip ama akademisi Indonésia. Dia punya gawéan sastra ama ilmiah seringnya bekutet ama hubungan anterjenis, sèksualitèt, budaya, èn pulitik. Dia dapet titel doktor deri Uniwersitèt Niu-Yorek tahon 2014. Dia punya atu gawéan sastra nyang bekèn entu omplokan cerpèn *Sihir Perempuan*.

## Daptar gawéan
;Buku
* *Sihir Perempuan* (Katakita, 2005), kumpulan cerpen.
* *Kumpulan Budak Setan* (Gramedia Pustaka Utama, 2010), antologi cerpen bersama Eka Kurniawan dan Ugoran Prasad.
* *Goyang Penasaran: Naskah Drama dan Catatan Proses* (KPG, 2013), naskah drama, wawancara dengan seniman, dan esai seputar pertunjukan *Goyang Penasaran*. Ditulis bersama Naomi Srikandi.
* *Gentayangan: Pilih Sendiri Petualangan Sepatu Merahmu* (Gramedia Pustaka Utama, 2017), novel. Diterjemahkan ke dalam bahasa Inggris oleh Stephen J. Epstein dengan judul *The Wandering* (Harvill Secker/ Penguin Random House, 2020).
* *Apple and Knife* (Australia: Brow Books, UK: Harvill Secker, 2018), kumpulan cerpen terjemahan Stephen J. Epstein.

;Téater
* *Goyang Penasaran* (Teater Garasi, 2011 dan 2012)
Iowa

**Iowa** (hurup Arab Gundul: إيووة; Inggris: *Iowa* /ˈaɪəwə/) atawa **Yowa** (hurup Arab Gundul: يووة) ièlah atu negeri di Amrik Serèkat, di belah tenga-kulonnya. Ni negeri watesan ama Kali Misisipi di belètan èn Kali Misuri ama Kali Siu Gedé di bekulonnya. Ni negeri juga watesan ama enem negeri, antara laèn: Wiskonsin di belah lor-wètan, Ilinoi di belètan ama belah kidul-wètan, Misuri di bekidul, Nèbraska di bekulon, Dakota Kidul di lor-kulon, èn Minèsota di belah lor.

## Ruju'an
Irak

**Irak** (hurup Arab Gundul: عراق; Arab: عراق *ʿIrāq*) atawa resminya **Kiblik** **Irak** (hurup Arab Gundul: کبليک عراق; Arab: جمهورية عراق *Jumhuriyyat ʿIrāq*) entu negara di Asia Kidul-kulon. Irak watesan ama Arab Saudi ama Kuwét di beludiknya, Turki di blèlirnya, Suriah di belah lor-kulon, Urdun di bekulon, èn Iran di blètan. Dia punya hopstad – Bagdad.

Irak udah ditauin ama orang Yunani dengen nama Mèsopotami atawa Negeri Antarakali nyang udah jadi tana aèr bakal banyak peradaban nyang pepes sedari milénium ke-6 SM. Daèrah di antara Kali Purat ama Dajelah sering disebut-sebut sebagé tempat lahirnya peradaban èn tulisan. Irak perna jadi bagèan beberapa kekaèsaran, antara laèn Safawi ama Apsari. Jaman Kampanye Mèsopotami di jaman Perang Dunia I, Kekaèsaran Britani punya tentara naklukin Kesultanan Usmaniah punya propinsi Basrah ama Bagdad, èn disusul ama propinsi Mosul nyang jadinya Irak.

Kebanyakan orang Irak entu agamanya Selam Si'ah.

## Ruju'an
Internèt

**Internèt** atawa **internit** (hurup Arab Gundul: انترنت; gancetan deri basa Inggris *interconnected network* 'jejala nyang pating kecangcang atawa keubung') atawa **anterjala** entu atu sistim jejala kumpiuter nyang sili kecangcang seantéro dunia paké pakèt protokol cetèkan internèt (TCP/IP) bakal nyangcangin alat di mana-mana dunia. Ni entu *jejala deri jejala* nyang kebentuk deri jejala perorangan, umum, akademik, bisnis, èn guwernemèn setempat ke lingkup dunia, dicangcang ama macem-macem tèhnolohi lèstrik, sonderkabel, èn jejala optik. Internèt ngeboyong macem-macem sumber ungkulan èn ladènan inpormasi, kaya' dokumèn hipertèks nyang saling kecangkol èn aplikasi Jala Jembar Jagat (WWW), surat lèstrik, tèlpon, èn dumanan berekas.
Iran

**Iran** (hurup Arab Gundul: ايران; Parsi: ايران *Īrān*) atawa **Negeri Parsi** (hurup Arab Gundul: نݢرى فرسى) atawa resminya **Kiblik Islam Iran** (hurup Arab Gundul: کبليک اسلام ايران; Parsi: جمهوری اسلامی ایران *Jomhūrī-ye Eslāmī-ye Īrān*) entu atu negara di Asia Kulon. Ni – bagèan deri wilayah Wètan Tenga. Ni negara juga' watesan ama Apganistan, Asèrbaijan, Irak, Lemènder, Pakistan, Turki, ama Turkmènistan.

Ni negara punya hopstad ama kota paling gedé – Tèhran. Iran – negara paling gedé nomer 18 seantèro dunia. Ni negara penduduknya lebi deri 84,9 jutaan orang. Iran juga' anggota Perserèkatan Bangsa-Bangsa sedari tahon 1945. Ni negara juga' anggota Paguyuban Negara Pengèkspor Bèngsin (OPEC). Ni negara ada negara kiblik Selam.

## Ruju'an
Irlan

**Irlan** (hurup Arab Gundul: ايرلند; Ir: *Éire*) atawa **Negeri Ir** (hurup Arab Gundul: نݢرى اير) entu atu negara Èropa nyang ada di Pulo Ir. Ni negara – atu anggota deri Uni Èropa. Kadang-kadang, ni negara digeronya **Kiblik** **Irlan** (hurup Arab Gundul: کبليک اير) bakal ngebèdain antara negara Irlannya ama pulonya. Cuman, Irlan – èmang dia punya nama resmi. Ni negara ngelingkup 5/6-nya deri ni Pulo Ir, nyang 1/6-nya lagi entu negara Irlan Lor, nyang masing bagèan deri Britani Gedé. Dia punya hopstad namanya – Dublin. Ni negara penduduknya – 4,9 juta orang. Basa Inggris dipaké jadi basa nyang paling sering dipaké omong. Adapun basa Ir sendèwèk diajarin di mana-mana sekolah di Irlan, èn masing dipaké di beberapa bilangan negeri, nyang digero' sebagé *Gaeltacht*. Bagèn begitu, basa Ir entu dia punya basa resmi pertama, abis entu – basa Inggris.

Orang Irlan digero'nya **orang Ir** (hurup Arab Gundul: اورڠ اير).

## Ruju'an
Isa

**Isa** (sek. 6 ampé 4 SM – 30 ampé 33 M) atawa **Isa Almasih** atawa **Yèsus Kristus**, atawa **Isa deri Nasirah**, entu atu penda'wah Yahudi èn dedengkot agama. Dalem agama Islam, Isa dianggep sebagé atu deri nabi èn rasulullah. Adapun Isa entuh tokoh sèntral agama Serani, atu agama nyang paling gedé di dunia. Banyak orang Serani nyang pating percaya kalo dia – jelmaan "Tuhan Anak" èn seorang almasih nyang ditunggu-tunggu, serènta Almasih udah dinubuatin dalem Kitab Mugadas Ibrani.
Ishak Niuton

**Ishak Niuton** (hurup Arab Gundul: اسحاق نيوتون) atawa dalem éjaan aslinya **Sir Isaac Newton** FRS PRS (25 Désèmber 1642 – 20 Maret 1726/27) ièlah atu ahli èlmu tabèat, ahli ètung-ètungan, ahli èlmu palak, pilsup alam, ahli èlmu kimia, ahli èlmu kalam, èn mualip Inggris nyang bekèn ke mana-mana jadi atu ahli ètung-ètungan, ahli èlmu tabèat nyang paling besar, èn ahli èlmu nyang paling nyawab sepanjang jaman. Dia atu pengikut aliran *heliosentris* (mataari di tenga) èn ahli èlmu nyang nyawab dalem sejarah, hata orang kata mah jadi baba èlmu tabèat klasik.

## Ruju'an
Isik-melik

**Isik-melik** (hurup Arab Gundul: ايسيق مليق; Indonésia: *mikroorganisme* atawa *jasad renik*) ièlah mahluk idup (*organisme*) nyang ukurannya kecit banget ampé-ampé bakal ngimpleng tu isik-melik kudu paké alat bantuan. Isik-melik digero juga' mahluk idup kèkèr kecit (*mikroskopik*). Isik-melik sokanan ngelah sèl tunggal (*uniseluler*) atawa juga' sèl badeg (*multiseluler*). Walakin, berapa gegaèkan (*protista*) masing kiatan paké mata langsung èn ada berapa macem nyang sèl badeg nyang kaga' ketempo' mata langsung. Tetepaan (*virus*) juga' kebilang ke dalem isik-melik sangkilang bukan sèl-sèlan (*seluler*) sipatnya.

## Ruju'an
Isit

**Isit** (hurup Arab Gundul: ايسيت) ièlah mèmbran mukosa nyang ngulesin rahang atas ama rahang bawa. Ni isit berengga di gigi ama jadi semacem sègel di kulilingnya.

## Ruju'an
Irlan Lor

**Irlan Lor** (hurup Arab Gundul: ايرلند لور; Inggris: *Northern Ireland*; Gaèlik Ir: *Tuaisceart Éireann*; Skot Ulster: *Norlin Airlann*) atawa **Negeri Ir Lor** (hurup Arab Gundul: نݢرى اير لور) entu negara nyang juga' jadi bagèan deri Kerajaan Rempug, nyang ada di Pulo Ir.

Antéro Pulo Ir sebenernya tadinya entu atu kerajaan, ya'entu Kerajaan Irlan. Cuman sedari tahon 1800, berales Wèt Penggabregan, ni negara jadi bagèan deri Kerajaan Rempug Britani Gedé èn Irlan. Ni penggabregan cuman ampé tahon 1922. Abisnya perang sudara, Irlan kebelèk jadi Kiblik Irlan, atu negara bedaulat nyang ngambil bagèan kidul itu pulo, èn Irlan Lor, nyang masing tetep jadi bagèan deri Kerajaan Rempug.

Ada sekitar 1,8 jutaan orang nyang tinggal di Irlan Lor. Hopstad ama kota paling gedénya entu namanya Bèlpas. Dulu, peran bestirnya ada 6 apdèling, nyang sedari tahon 1972 diganti ama 26 wewenang kesatuan (*unitary authority*).

Kadang-kadang, orang pating paké nama Irlan Lor, kadang Ulster, bagèn kata mah sebenernya sebagèan deri Ulster masup ke bagèan Kiblik Irlan. Sebagèan laènnya ada nyang nggero'nya "Lor" (*The North*) atawa "Apdèling Enem" (*the Six Counties*), lantaran dia pada ogah ngakuin kalo sebagèan wilayah Pulo Ir entu kaga' jengkep merdèkanya. Irlan Lor entu bagèan deri Kerajaan Rempug nyang paling kecil, nyang gedénya paling cuman 5.345 mi2.Irlan Lor punya bendèra resmi cuman Bendèra Kesatuan Kerajaan Rempug. Adapun Bendèra Ulster, alakulihal, masing dipaké jadi Irlan Lor punya bendèra ama kaum-kaum setia èn unionis, ama bakal ngewakilin Irlan Lor di beberapa lomba gerak badan antérobangsa.

Sepegimana Irlan, orang Irlan lor digero'nya **orang Ir Lor** (hurup Arab Gundul: اورڠ اير لور).

## Ruju'an
Iskandar Agung

**Iskandar Agung** (hurup Arab Gundul: اسکندر اݢوڠ; Yunani: Αλέξανδρος *Aléxandros*; 20/21 Juli 356 SM – 10/11 Juni 323 SM) atawa **Iskandar Makèdoni** (hurup Arap gundul: اسکندر مقدونى) atawa **Iskandar Dulkarnaèn** (hurup Arab Gundul: اسکندر ذو القرنين) ada satu raja di Yunani Kuna di kerajaan Makèdoni sedari 336 SM ampé dia mati di 323 SM. Di umur 30 tahon, dia bikin salah atu kekaèsaran nyang paling gedé dalem sejarah, ngebèntang deri Yunani ampé tana Hindi kulon-lor. Dia ada satu pemimpin militèr nyang paling hèbring sepanjang jaman. Dia lahir di Pèla tahon 356 SM, sintrem kuna deri Kerajaan Makèdoni.

Iskandar entu anaknya Pilipus II, Raja Makèdoni, ama Olimpias, surang putri deri Èpires, wilayah tetangganya. Iskandar ngabisin masa kecilnya ngiatin babanya ngeja Makèdoni jadi atu kekuatan militèr nyang hèbring, èn ngiat babanya menang di peperangan di Balkan.

Iskandar Agung basanya – basa Yunani. Dia nyebarin kebudayaan Yunani ampé ke Asia.

Pas umur 13 tahon, Pilipus ngangkat pilsup Yunani Aristo bakal jadi Iskandar punya mursid pribadi. Selamanya tiga taon abisnya, Aristo ngasi pengajaran ke Iskandar dalem èlmu balagah èn sastra, èn mantèk dia punya kesemenggahan di bidang èlmu alam, kedoktoran, èn pilsapat. Ni èlmu pada penting bakal Iskandar entarnya jadi pemimpin.

## Ruju'an
Iskandar Puskin

**Iskandar Puskin** (hurup Arab Gundul: اسكندر فوشكين) atawa lengkepnya **Iskandar bin Sarkis Puskin** (hurup Arab Gundul: اسكندر بن سركس فوشكين; Rus: Александр Сергеевич Пушкин *Aleksandr Sergeevich Pushkin*; HPA: [ɐlʲɪkˈsandr sʲɪrˈɡʲe(j)ɪvʲɪtɕ ˈpuʂkʲɪn]) lahir ari bulan 6 Juni (atawa cara lamanya 26 Méi) 1799 di Mosko èn wapat ari bulan 10 Pèbruari (atawa cara barunya 29 Januari) 1837 di Sint-Pitersbereh. Dia – sorang penyair, tukang bikin roman, tukang bikin drama, ama penulis ceritra pèndèk Rus.

Banyak nyang kata kalu dia ada atu penyair Rus. Dia ngeharkat terdisi gedé di sastra Rus. Puskin nyang pertama maké basa saban sarian, nyang itu jaman belon ada sapa-sapa nyang nulis paké basa ra'yat, sebab penulis pada nulisnya paké basa gerèja. Dia punya sawaban ama laèn-laèn penulis Rus ngebadeg pisan èn berapa tukang ngeja gending Rus juga' ngeja dia punya ceritra ama sair jadi gending. Dia punya sair susah emen bakal diterjemahin ke laèn-laèn basa sebab ada punya kata-kata nyang ma'nanya husus di budaya Rus. Dia punya roman, wabilhusus *Èuhèn Onègin*, pada ngejeprah pating dibaca di mana-mana.

Puskin punya kumpi dulunya atu budak Aprika nyang dimerdèkain ama Kaèsar Pètrus Agung. Puskin kebunu pas lagi jabanan di tahon 1837 pas dia punya umur 37.

## Ruju'an
Ismail Marzuki

**Ismail Marzuki** (hurup Arab Gundul: اسماعيل مرزوقى) atawa sebenernya **Ismail bin Marjuki** (hurup Arab Gundul: اسماعيل بن مرزوقى) atawa **Bang Ma'ing** (hurup Arab Gundul: بڠ مائيڠ) (idup: 11 Méi 1914 – 25 Méi 1958) ada atu penulis èn tukang bikin gending asal Betawi nyang jadi pahlawan Indonésia. Dia ada banyak bikin tembang-tembang perjoangan Indonésia, kaya' *Rayuan Pulau Kelapa*, *Selamat Datang Pahlawan Muda*, *Halo-Halo Bandung*, ama *Gugur Bunga*. Sengga'nya entu nyang populèr di kalangan masarakat. Selaèn entu, dia juga' ada bikin tembang-tembang nyang bukan lagu perjoangan, kaya' *Hari Lebaran*, hata pernah nerjemahin atu lagu deri Rus ke dalem basa Sunda, ya'entu *Panon Hideung* (artinya: 'Mata Item'; basa Rus: *Очи чёрные* *Oči čërnye*). Dia punya nama sekarang dijadiin nama atu gedong kesenian nama *Taman Ismail Marzuki* di bilangan Cikini, Jakarta Sintrem.

## Ruju'an
Iso

**Iso** (hurup Arab Gundul: ايسو) nyangcangin ucus alus ke bol èn silit. Iso pèndèkan ketimbang ucus alus, cuman diamèternya rada longgaran.

Aèr diserep ke mari èn rèstan buangannya disimpen jadi tai sebelon dibuang lèwat bèrak.

## Ruju'an
Istimna

**Istimna** (hurup Arab Gundul: استمنى; Inggris: *masturbation*) atawa **loco**' (hurup Arab Gundul: لوچوء) atawa **coli** (hurup Arab Gundul: چولى) atawa **ngerancap** (hurup Arab Gundul: ڠرنچف) atawa kalo bakal wadon **kobèl** (hurup Arab Gundul: کوبيل) ya'entu pengrangsangan nyang sengaja dilakonin di kelamin buat nutugin hasrat sahwat napsunya. Istimna enni bisa dilakonin paké alat bantu atawa kaga' paké. 

## Ruju'an
Itil-itilan

**Itil-itilan** (hurup Arab Gundul: ايتيل٢ن) atawa **kekantilan** (hurup Arab Gundul: ککنتيلن) atawa **kantil-kantilan** (hurup Arab Gundul: کنتيل٢ن) atawa **anak-anakan** (hurup Arab Gundul: انق٢ن) atawa **nil-nilan** (hurup Arab Gundul: نيل٢ن) atawa **antil-antilan** (hurup Arab Gundul: انتيل٢ن) atawa **cecentil** (hurup Arab Gundul: چچنتيل) atawa **jejendil** (hurup Arab Gundul: ججنديل) atawa **pentilan** (hurup Arab Gundul: فنتيلن) ièlah benda nyang bentuknya kaya' itil atawa samsak nyang gondal-gandul ngejendil di belakangnya tenggorokan, di tenga-tenganya lak-lakan alus. Mencètin itil-itilan ngeja rasa enek nyang ngeja orang jadi gumoh.

## Ruju'an
Jabal Tarik

**Jabal Tarik** (hurup Arab Gundul: جبل طارق; basa Inggris: *Gibraltar*) entu Britani Gedé punya wilayah tanggungan. Artinya, ni negara raja atawa ratunya sama ama Inggris punya raja atawa ratu. Sebagé lagi, ni negara juga' dijaga ama Soldadu Britani. Ni negara letaknya di Èropa Kidul-kulon èn di Laot Tenga. Ada sekitar 32.000 orangan nyang tinggal di mari. Dia punya hopstad juga Jabal Tarik namanya.

Jabal Tarik èmang jadi tempat pangkalan soldadu nyang penting, bahna di ni tempat, Laot Tenga nyempit ampé cuman sekitaran 14 kilomèter (9 mil) doang, pasnya di Selat Jabal Tarik. Artinya, sapa baé nyang ngontrolir Jabal Tarik kena mantengin kapal-kapal mana baé nyang masup ke Laot Tenga.

Jabal Tarik bekèn ama Batu Jabal Tarik (hurup Arab Gundul: باتو جبل طارق; basa Inggris: *The Rock of Gibraltar*), atu batu kapur nyang tingginya 426 mèter. Ni batu kena diliat deri jau.

## Ruju'an
Jabur

**Jabur** (hurup Arab Gundul: **زبور**) disamain ama berapa ulama dengen Masmur. Dalem agama Selam punya pendelengan, enni kitab entu atu kitab nyang diturunin sebelon Kur'an (selaèn Torat èn Injil). Enni kitab suci, diturunin Allah bakal kaum Bani Seroèl liwat rasul nyang namanya Daud atawa *Dawid*.

## Ruju'an
Jagat Pèlem Marpèl

**Jagat Pèlem Marpèl** (hurup Arab Gundul: جاݢة فيلم مرفل; Inggris: *Marvel Cinematic Universe*) nya'entu pèlem rèrodan Amrik Serèkat èn jagat bareng nyang ngeja pèlem-pèlem jagoan hébat deri Marpèl.

## Ruju'an
Jagat hayalan

**Jagat hayalan** (hurup Arab Gundul: جاݢة خيالن; Inggris: *fictional universe*) ièlah alam nyang dibikin-bikin bakal jadi natar bakal atu atawa (galibnya) banyak gawéan ceritra hayalan. Ni seringnya dipaké di kitab-kitab, cuman bisa juga' dipaké dalem bentuk apa aja bakal ngebulèng, misalnya gim rol-rolan, tipi, atawa pèlem. Bolé dikata, saben gawéan ceritra hayalan ngeja atu alamnya sendèwèk. Jagat hayalan dipaké kapan atu ceritra jadi atu bagèan au' deri laèn ceritra kè', gim kè', atawa apa kè'.

## Ruju'an
Itali

**Itali** (hurup Arab Gundul: ايطالى atawa ايتالى; basa Itali: *Italia*) entu atu negara di Èropa Kidul. Ni negara – atu anggota Uni Èropa. Dia punya nama resmi – **Kiblik** **Itali** (hurup Arab Gundul: کبليک ايطالى; basa Itali: *Repubblica Italiana*). Dia punya bendèra kelirnya ijo, puti, ama mèra. Itali entu kiblik kera'yatan.

Itali entu atu negara anggota pengrintis Uni Èropa. Ni negara – juga' anggota G7, bahna dia ada negara kedelapan paling gedé produk domèstik brutonya seantéro dunia.

Itali bekèn ama dia punya anggur ama makanannya. Masing-masing bilangan ada punya has makanannya sendèwèk-sendèwèk. Adapun makanan nyang paling kesohornya antara laèn pasta, pitsa, ama anggur. Jaètun juga' sering dipaké.

Sebelonnya tahon 1861, Itali entu dikeja deri kerajaan-kerajaan kecilan èn negeri-negeri kota.

Dia punya hopstat nama Roma, atu kota nyang paling mashur di antéro dunia. Ni kota udah jadi hopstat sedari jaman Kekaèsaran Romèn nyang jebot. Adapun kota-kota mashur laènnya di Itali antara laèn Wènèsi, Napèl, Turèn, Génua, Plorèn, Palèrmo, ama Milan.

## Ruju'an
Israèl

**Israèl** atawa **Isro'èl** (hurup Arab Gundul: اسرائيل; basa Ibrani: יִשְׂרָאֵל *Yiśrāʾēl*; basa Arab: اسرائيل *Isrāʾīl*) atawa resminya **Daulat Israèl** (hurup Arab Gundul: دولة اسرائيل; basa Ibrani: מְדִינַת יִשְׂרָאֵל *Məḏînat Yiśrāʾēl*; basa Arab: دولة اسرائيل *Dawlat Isrāʾīl*) entu ada atu negara di Asia Kidul-kulon, di lingir wètannya Laot Tenga. Israèl entu atu-atunya negara Yahudi, tana aèr rohaniah bakal mana-mana orang Yahudi seantèro Dunia. Di tahon 2013, Israèl punya penduduk – 8,1 juta, èn 6,04 jutanya entu orang Yahudi. Adapun warga negara Israèl deri laèn bangsa selaèn Yahudi kebanyakannya entu orang Arab (1,6 juta) nyang agamanya Selam, Serani, atawa Darji. Adapun dia punya hopstad èmang rada ribet. Ni negara ngakunya dia punya hopstad – Bétalmegedis, cuman diakuinnya kewates doang, bahna Bétalmegedis juga' diakuin jadi bagèan Palestèn juga. Mangkanya, banyak negara masing ngejogrogin dia punya komsol di Tal Abib.

## Ruju'an
Jagoan hébat

**Jagoan hébat** (hurup Arab Gundul: جاݢوان هيبة; Inggris: *superhero*; Indonésia: *adiwira*) atawa **jagoan super** (hurup Arab Gundul: جاݢوان سوفر) tokoh kejaan nyang gableg ungkulan ajib bakal nglakonin keboléannya di umum. Biasanya, saban jagoan hébat laèn-laèn dah dia punya keboléannya. Galibnya mah, nyeng namanya jagoan digambarinnya ampir melulu baè', jadinya itu jagoan hébat, kalu di ceritra-ceritra, gambar cèmèn, atawa pèlem, mesti dah dibikin nglawan dia punya musuh. Jagoan hébat ada nyang lanang, ada juga' nyang wadon. Adapun kalo lanang punya jogrogan biasanya dibikin ganteng lagi stèrek, kalo wadon punya jogrogan dibikin boto lagi bahènol. Poko'nya, selaèn keboléan, saban jagoan hébat juga' ngelah dia pada punya baju sendèwèk nyang pada ngeroncèt. Itu baju biasanya pada singset, jadinya pating becèplak dah dia punya bentuk awak. Ciri has dia punya baju biasanya kalo kaga' kupluk, sayap di belakang, bajunya kaya' baju célé (baju nyang nyatu atasan ama bawahan), ban, ama sèmpak di luar.

## Ruju'an
Jakar

**Jakar** (hurup Arab Gundul: ; ; ) atawa **kontol** (hurup Arab Gundul: ) atawa **kontong** (hurup Arab Gundul: ) atawa **jub** (hurup Arab Gundul: ) atawa **lingkun** (hurup Arab Gundul: ) atawa **titit** (hurup Arab Gundul: ) ya'entu kemaluan nyang saban lanang pada gableg. Jakar dipaké bakal kencing atawa ngèwèr ama jima'. Entu kencing atawa èwèran nyang ngutur deri entu jakar asalnya, mah, deri pepurus nyang ada di bagèan jeronya. Kalo udah balèg atawa idep, di bagèan atas jakar sari-sarinya ada bulu jakar atawa jembut pating ngegompiok.

Jakar bisa' ngeja aèr peju. Entu aèr peju kanggo bakal nimuin bakal calon benjit nyang entaknya kepapagan ama sèl telor nyang dikuarin dari indung telor di dalem pepuju. Aèr peju dikencrotin pas ngaceng-ngaceng setida'. Ada penyakit nyang ada juntrungannya ama kengacengan jakar ya'entu pelu. Kalu kena ni penyakit, tu jakar kadanan ngaceng—nyang ada malah ngampléh loyo aja.

## Ruju'an
Jala Jembar Jagat

**Jala Jembar Jagat** (hurup Arab Gundul: جالا جمبر جاݢة) atawa basa Inggrisnya lebi umum ditauin ***World Wide Web*** (disingket **WWW** atawa ***The Web***) atawa seringnya diucap **wé-wé-wé** entu atu bagèan internèt nyang ada pelampang jala ama halaman jalanya. Jala Jembar Jagat awalnya ditemuin ama Tim Berners-Lee di CERN, Jénéwa, Switserlan. Tuan Tim Berners-Lee ngeja atu basa opmak (*markup*), nama HTML. Pelampang jala ketelepek deri halaman nyang disènggèt paké sènggètan hipertèks nyang ditulis dalem HTML.

Peranti alus bakal ngiat Jala Jembar Jagat namanya pengubek jala. Buat maké ni, orang kudu gableg sambungan ke internèt.

Wayah gini, matskepé pada nanjain *hosting* biar itu pelampang kena dipampangin di Jala Jembar Jagat, serènta pelampang rungkun cènglian (www.barang.com).

## Ruju'an
Jalan Raya Puti

**Jalan Raya Puti** (basa Indonésia: ***Bimasakti***; urup Arab Gundul: جالن راي فوتى) entu jula-juli kitiran nyang gedé. Dia ada punya Tata Kemetarian bakal bintang ider (planit) ngiderin metari. Metari cuman hatu deri kurang lebih 200 miliar ampé 400 miliar bintang nyang nyadiin jula-juli Jalan Raya Puti. Enni jula-juli keitung dalem macem Hubble SBbc nyang jumblah abotnya kurang lebih satu triliun abotnya metari serènta gableg garis tenga 100 rèbu taon cahaya èn tebelnya serèbu taon cahaya. 

## Ruju'an
Jalur Gajah

**Jalur Gajah** (hurup Arab Gundul: جالور غزة) ièlah pentangan tana nyang ngebestir sendèwèk di lingir Laot Tenga. Kota utama di Jalur Gajah namanya Gajah. Ni jalur dibestir ama Hamas, kelompok nyang dikata tèloris ama negara Kulon bahna nèmbakin pèlor rokèt ke Seraèl.

Ni wilayah panjangnya 41 km (25 mi), ama lèbar nyampingnya 6 ampé 12 km (2,7 ampé 7,5 mi), dengen jenggar kabèhan 365 km² (141 mi²). Ada barang 1,8 jutaan orang Palestèn nyang pada ngejedog di mari di muka nyang jenggar kasarannya barang 360 km². Mangkanya, Gajah dikata nomer 3 paling ngrangseg wilayahnya di Bumi.

## Ruju'an
Jamaika

**Jamaika** atawa **Jamaèka** (hurup Arab Gundul: جاميکة; Inggris: *Jamaica*; Omong Jamaika: *Jumieka*) entu negara pulo nyang letaknya di Karaiben, di Amrik Lor. Ni negara punya hopstad Kingsten. Ni negara jenggarnya cuman 10.991
km2 (4.244 mi2). Di sono, ada barang 2.825.544 orang nyang tinggal di mari. Adapun dia punya basa resminya entu basa Inggris, cuman basa sionalnya juga' ada basa Omong Jamaika.

## Ruju'an
Jaman Siap-siapan

**Répolusi Sional Indonésia**, atawa **Perang Kemerdékaan Indonésia**—atawa kalu kata orang Betawi "**jaman siap-siapan**" atawa "jaman stèling"—entu selèk senjataan ama joang diplomatik antara Kiblik Indonésia ama Kerajaan Welanda ama atu perobahan kemasarakatan dalem negeri abisnya perang ama penjajahan di Indonésia. Ni kejadiannya abisnya Proklamasi Kemerdékaan Indonésia tahon 1945 ampé seserahan kedaulatan deri Welanda ke Kiblik Indonésia Serèkat di ujungan 1949.

Empat tahon joang nglibatin selèk senjataan darah-darahan cuman èmang kaga' pepes, ketimplingan masarakat ama pulitik dalem negeri Indonésia, èn dua pengrècokan diplomatik antérobangsa nyang penting. Tentara Welanda (èn, cuman sebentaran, tentara kaum Éngko Perang Dunia II) bisa kukuan di kota-kota gedé, banda industri di jantungnya Kaum Kiblik di Jawa ama Sumatra, cuman kaga' gableg nyedèk peminggirannya. Deket-deket tahon 1949, deseran antérobangsa ke Welanda, pemongèsan bantuan pulus deri Amrik Serèkat bakal ngebangun ulang abisannya Perang Dunia II, èn kebuntuan militèr seponggah ngeja Welanda jadi mau dah tuh nyerahin kedaulatannya di Hindia Welanda ke Kiblik Indonésia Serèkat.

Itu jaman siap-siapan nengerin udahannya bestir kolonial di Hindia Welanda, kecuali di Papua. Entu juga' jor-joran ngerobah sistim undak-undak kasta kaum ama ngurangin kuasa banyak kerajaan setempat. Èmang si, ni kaga' ningkatin nasib asian atur banda ama pulitik bakal banyak penduduk Indonésia jadi mendingan nyang bener-bener, bagèn kata ya ada semètèt orang Indonésia nyang jadi gableg rol di perdagangan.
Jaman abis-Suharta di Indonésia

**Jaman abis-Suharta di Indonésia** (Indonésia: *Era pasca-Suharto*) entu jaman sekarang di Indonésia, nyang muncuknya semprakan lèngsèrnya Persidèn Suharta nyang seènak udel pas 21 Méi 1998. Semprakan dia punya lèngsèr, ni negara ada di wayah pemingseran nama Jaman Répormasi atawa Jaman Pengrombakan (Indonésia: *Era Reformasi*). Ni jaman diciriin ama lingkungan masarakat-pulitik nyang lebi ngablag ama pemegaran èkonomi nyang merontok ngejeprah.

Mas'alah-mas'alah pasal ni jaman nglingkupin dorongan bakal kera'yatan ama pemerèntahan sipil nyang lebi stèrek, unsur militèr nyang ngejal nyedèk embanan lagi, ningkatnya Islamisme dalem pulitik èn masarakat, èn permèntaan bakal kuasa-dèwèk (otonomi) kedaèrahan nyang lebi gedé. Prosès pengrombakan (répormasi) hasilnya kena diliat deri mingkin tingginya derajat kebèbasan ngomong, kaga' kaya' penyènsoran di jaman Orde Baru. Ni bikin gunem catur pulitik nyang ngablag mingkin banyak di wasilah-wasilah pembrita ama mingkin ngejeprahnya ngungkepin seni. Kejadian-kejadian nyang ngelirin Indonésia di ni jaman antara laèn ièlah kemerdékaan Timor Wètan, bom-boman ama kelompok tèloris (masup juga' bom Bali 2002), lindu ama aèr tinggi di Acéh 2004, gontok-gontokan pulitik deri 2016 ampé 2019, èn awar-awar COVID-19.
Jakun

**Jakun** (hurup Arab Gundul: جاکون) atawa **bua kuldi** (hurup Arab Gundul: بوا خلد) entu kelanjer gondok nyang njendol di lanang punya lèèr. Di wadon, ni penjendolan juga' ada, cuman kaga' pati sering. Kalo tampang jakun dirasa kegedéan, bisa didangdanin liwat operasi plastik.

## Ruju'an
Jaketra

**Jaketra** (hurup Arap gundul: جاکترا) atawa **Jayakarta** (جياکرتا) nya'entu nama kolotnya deri kota Jakarta nyang sebelonnya dinamain Sunda Klapa. Ini nama dikasi ama Kanjeng Sunan Sarip Hidayatullah (Sunan Gunung Jati) ama dia punya mantu nama Patahillah abisnya naklukin Sunda Klapa. Itu waktu, Kerajaan Pesundan sekutuan ama Portugis di Sunda Klapa, ampé dia pada kalah ama soldadu Kanjeng Sunan Sarip Hidayatullah ama Patahillah. Nama "Jayakarta" sendiri sebenernya deri dua kata basa Sangsekerta nyang disusun paké caranya Jawa Kuna, ya'entu जय *jaya* 'kemenangan' èn कृत *kṛta* 'nyang sudah dikeja', ya'entu: 'kemenangan nyang rampung'. Orang Peringgi pada taunya ni kota namanya *Jacatra*. Selamanya jaman penjajahan Welanda, ni nama sebenernya kaga' bener-bener dibuang, mar masing dipaké dalem beberapa kontèks. 

## Ruju'an
Jambi

**Jambi** (hurup Arab Gundul: جمبى; basa Indonésia: *Jambi*; basa Melayu: جمبي *Jambi*) entu atu propinsi di Indonésia entu atu propinsi di Indonésia nyang ada di bagèan panté wètan èn bagèan tenga Pulo Sumatra. Ni propinsi punya ibu negeri ada di Jambi Kota. Ni propinsi nyang jembarnya 50.160,05 km2, selamanya tahon 2021, ngelah jumblah penjogrog 3.548.228 orang. Propinsi Jambi entu atu propinsi di Indonésia nyang dia punya nama ibu negeri sama kaya' dia punya nama propinsi, selaènnya Bangkahulu, DKI Jakarta, DI Yogyakarta, èn Gorontalo.

## Ruju'an
Jambi Kota

**Jambi Kota** entu atu kota nyang ada di Propinsi Jambi èn jadi hopstadnya. Ni kota ngejenggar ampé 205,38 km2 dengen kepadetan penduduknya 3.100 orang/km2. Ada 628.578 orang nyang tinggal di mari.

## Ruju'an
Janah Arek

**Janah Arek** (hurup Arab Gundul: جنة ارک) (6 Januari 1412 – 3 Méi 1431; Prasman: *Jeanne d'Arc*; Inggris: *Joan of Arc*) ièlah pahlawan negara Prasman èn wali dalem agama Serani Katolik. Di Prasman, dia dipoyokinnnya *La Pucelle* 'si perawan' atawa 'si ting-ting'. Ia mah ngakunya dapet pentèran, nyang dia yakinin deri Tuhan, èn maké itu bakal nangtungin sumanget pasukan Karèl VII bakal ngebètak kombali bekas wilayah kukuannya deri Inggris èn Burgondi pas jaman Perang Cepé' Tahon.

## Ruju'an
Janda Item

**Janda Item** ngeruju ke:
## Tokoh
### Tukang bunuh orang
* Janda Item deri Liwerpul, dua wadon digantung karna bunuhin orang
* Belle Gunness, 25-40 korban deri taun 1884 sampe 1908
* Vera Renczi (1903-1960), ngebunuh 35 cowok, lelaki èn anaknya juga dibunuh
## Seni èn hiburan
### Tokoh kejaan
* Janda Item (Komik Marpèl)
** Janda Item (Claire Voyant)
** Janda Item (Natasah Romanowah)
** Janda Item (Yelena Belanova
Janda Item (Natasah Romanowah)

**Janda Item** (hurup Arab Gundul: جندا ايتم; Inggris: *Black Widow*) atawa aslinyah **Nataliah “Natasah” binti Alian Romanowah** (Hurup Arab Gundul: ناتالية بنت اليان رومانوة; Rus: Наталья Альяновна "Наташа" Романова; Inggris: *Natasha Alianovna "Natasha" Romanova*) nya'entu tokoh nyang nongol di buku-buku ceritra cèmèn Marvel Comics punya terebitan. Dikeja ama Stan Lee, atu tukang permak ama rancang naskah, Don Rico, atu tukang bikin naskah, èn Don Heck, atu tukang seni, ni tokoh baru nembèl di *[[Tales of Suspense]]* #52 (April 1964). Ni tokoh dikenalinnya jadi atu sèko' Rus, lawannya jagoan hèbat Manusia Waja. Entakonoh, dia nginclok ke Amrik Serèkat, jadi sèrsi di atu ahènsi inté karang-karangan, nama S.H.I.E.L.D. èn jadi atu anggota jagoan hèbat nama, Para Pembales.

Adapun dia punya penggambaran di gambar-gambar cèmèn atawa pèlem-pèlem biasanya wadon nyang jogrogannya bagus, paké baju célé singset warna item, ama rambutnya mèra.

## Ruju'an
Jantung

**Jantung** (hurup Arab Gundul: جنتوڠ) atawa **jantong** (hurup Arab Gundul: جنتوڠ) atawa **jejantung** (hurup Arab Gundul: ججنتوڠ) etnu orhan nyang saban héwan tulang geger gableg. Ni entu sepir nyang kuat pisan. Jantung adanya di orang punya bagèan awak belah kèbot èn ukurannya barang sekempol. Jantung ngompa darah ke kabèhan bagèan awak. Jantung gableg **kedat-kedut** nyang keatur, atawa kapan jantung ngebejeg darah kuar ke laèn-laèn bagèan awak.

## Ruju'an
Januari

**Januari** (hurup Arab Gundul: جنوارى) atawa **Ciagwé** (hurup Arab Gundul: چياݢوى) entu bulan pertama di almenak Masèhi-Julian èn Grégorian. Ni bulan ada punya 31 ari di dalemnya. Seari bulan Januari digeronya 'Tahon Baru'. Kalu di Betawi, dibilangnya 'Tahon Baru Belanda'. Biasanya, malem tanggal 31 Désèmber tahon sebelonnya pada diadain keriaan bakal nyambut datengnya ni ari. Ni bulan punya nama ada diambil deri déwa dalem tahayul Romèn kuna nama *Iānus* 'Janus' (nama bulan dalem basa Latènnya: *Iānuārius*). Adapun sebenernya, sebelonnya tahon 45 SM–nyang orang kata mah 'jaman kèder', lantaran Julius Kaèsar ada nyelesepin 90 ari ke dalem almenak terdisionil Romèn bagèn pas ama pergantian musim, tu waktu, bulan Januari ada punya bulan cuman 29 ari. Cuman, sedari abisnya 45 SM, ni bulan jadinya ada punya 31 ari.

## Ruju'an